אורן ברזילי

אורן ברזילי (נולד ב-12 ביוני 1973) הוא זמר ומוזיקאי ישראלי. סולן להקת הרוק "מופע הארנבות של ד"ר קספר". ברזילי גדל בחולון, קיבל שיעורי גיטרה אצל אמנים כמו ארז נץ ודודי לוי ובמקביל אף החל לכתוב שירים וניגן בלהקות שונות בחולון שהמפורסמת ביותר הייתה להקת "Rust". בשנת 1991 ענה למודעה שפרסם שי להב שחיפש מוזיקאים לחבור אליו. המפגש הביא את השניים להקים את ההרכב "מופע הארנבות של ד"ר קספר". הלהקה פעלה 5 שנים, תקליטה הראשון הגיע לאלבום זהב, ואילו שני האלבומים הבאים נכשלו יחסית והיא התפרקה בשנת 1996. לאחר פירוקה של הלהקה, ברזילי הקים להקה חדשה בשם "נורמה ג'יין", שערכה חזרות במרכז הקהילתי של חולון ותכננה לנסוע ללונדון כדי לכבוש את בריטניה אך ברגע האחרון שניים מחברי הלהקה חזרו בהם. חודש לאחר מכן נסע ברזילי לניו יורק ולאחר 4 חודשים הקים להקה בשם "the sugar lights" שלא החזיקה מעמד זמן רב. ברזילי החליט להתמחות במוזיקת ראפ ואף למד הנדסת סאונד. לאחר מכן עבד שנה וחצי בחברת הסטארטאפ של אחיו, חזר לניו יורק הקים לייבל משלו, צבר ניסיון במוזיקת היפ הופ והחל להפיק אלבומי היפ הופ. בשנת 2004 חזר ברזילי לארץ והתארח במופע של שי להב, השניים ראו כי להקתם זוכה להכרה גדולה יותר מאשר ימי השיא שלה והחליטו להתאחד לסיבוב הופעות קצר שהניב אלבום הופעה וסיבוב הופעות נוסף ב-2005. במחצית השנייה של שנת 2005 הקים ברזילי את להקת בין לבין ("BenLaVain") הניו יורקית עם הישראלים אביטל אורי (תופים) וקרן בר-ניר (באס, קולות רקע). אלבומה הראשון של הלהקה, come on people, שיצא בספטמבר 2005 מדבר על הפרספקטיבה של תושב ניו יורק שלא נולד בה ועל החיים בה. בשנת 2008 יצא ההרכב החדש ללהקת "מופע הארנבות של ד"ר קספר" לסיבוב הופעות לציון 15 שנה לאלבום הבכורה וכחימום לקראת האלבום החדש. ביולי 2008 אובחן אורן ברזילי כסובל מתסמונת גייאן-בארה. כל גופו שותק מלבד מהנשימה. לאחר שיקום ממושך חזר להופיע באפריל 2009. בשנת 2010 הוציא את הסינגל "Dark Blue" ואלבום סולו שכולו באנגלית, המרבה לשוחח על הזמן בו היה משותק בשם "שדים של עצב סופות של אושר". וגם יצא באותה תקופה, סיבוב הופעות בסלון ביתו שבו הוא שר שירים מהאלבום שלו. בשנת 2016 השתתף בסדרת הדוקו-ריאליטי המצליחה "מחוברים+" (עונה 7) והוציא 3 סינגלים חדשים. ב 12 בינואר 2017 הוציא את אלבום הסולו הראשון שלו בעברית "שומר הלב" ובו 9 שירים פרי עטו, אשר זכה לביקורות טובות. להיטי האלבום הם: "כל מה שאני רוצה" ו"שומר הלב". זמן קצר לאחר מכן, התחיל לקדם את האלבום שלו בהופעות עם להקת מופע הארנבות של ד"ר קספר. ביוני 2017 התחיל להופיע לבדו ברחבי הארץ. ביוני 2017 הוציא גרסת קאבר ללהיט האייטיז "מאמי" של מיכאל מחפוד פטישי. בשנת 2019 יצא אלבום הסולו השני שלו בעברית, "בתפילות שלי". להיטי האלבום הם: "אומר דברים בשקט" ו"בתפילות שלי". ב-2022 עלה המופע "הזוג המוזר" המשותף לאורן ברזילי ולשף ישראל אהרוני, בו הם מספרים סיפורים אישיים ושרים ביחד. מדיה וקבצים בנושא אורן ברזילי בוויקישיתוף אתר האינטרנט הרשמי של אורן ברזילי אורן ברזילי, באתר שירונט אורן ברזילי, באתר MusicBrainz (באנגלית) אורן ברזילי, באתר Discogs (באנגלית) תימורה לסינגר, בית חולים ברזילי, באתר ynet, 17 באוגוסט 2010 ירין כץ, השיר שלי: על האלבום של אורן ברזילי, באתר nrg‏, 22 באוגוסט 2010 עמרי רונן, מופע בלי ארנבות: ריאיון עם אורן ברזילי, באתר nrg‏, 22 באוגוסט 2010 יוני שרוני‏, אורן ברזילי: למה אני מפסיק להופיע בבית שלי, באתר וואלה, 27 בנובמבר 2011 מתן שירם, ‏בשמלה אדומה על השטיח האדום, באתר גלובס, 12 בדצמבר 2012 אורן ברזילי: תחנות תרבות מחולון עד ניו יורק, באתר nrg‏, 21 באוקטובר 2014 יקי הפשטיין, מחוברים: מופע הארנבות כבר לא חולמים לנצח, באתר nrg‏, 19 בפברואר 2016 יהודה נוריאל, "הגמילה מציפרלקס היא הדבר הכי קשה שעברתי בחיים, אפילו יותר מהמחלה", באתר ynet, 1 באפריל 2016 אמיר שוורץ, אורן ברזילי: "היינו הסטטיק ובן אל של 93", באתר ynet, 11 במרץ 2021 דודי פטימר, ‏סולן להקת "מופע הארנבות של ד"ר קספר" חוזר להצלחה הגדולה, באתר מעריב אונליין, 12 ביוני 2023 נרקיס טפלר‏, אורן ברזילי אובחן במחלה נדירה, באתר וואלה, 5 באוגוסט 2008 "הזוג המוזר״ - ישראל אהרוני ואורן ברזילי: השירים והסיפורים מאחורי מנגינות החיים, באתר אקורד